পুলওয়ামার অবন্তিপোরায় সেনা কনভয়ে জঙ্গি হামলার দায় নিয়েছে জৈশ-এ-মহম্মদ। অন্যতম হামলাকারী হিসেবে উঠে এসেছে আদিল হুসেন দার ওরফে ওয়াকাস নামে এক জঙ্গির নাম। বৃহস্পতিবার সিআরপিএফ-এর কনভয়ে আত্মঘাতী হামলা চালিয়ে ছিল সেই। প্রাথমিক তদন্তে এমনটাই জানতে পেরেছে জম্মু-কাশ্মীর পুলিশ। ওই হামলার পর জঙ্গি সংগঠনটির তরফে একটি ভিডিয়ো প্রকাশ করা হয়। পিছনে জৈশ-এ-মহম্মদের পতাকা আর সামনে থরে থরে সাজানো স্বয়ংক্রিয় অস্ত্র নিয়ে ওই ভিডিয়োতে গোটা কাশ্মীরকে ভারত বিরোধী সংগ্রামে যোগ দেওয়ার ডাক দিয়েছে ওয়াকাস। কে এই আদিল হুসেন, যে আড়াই হাজার জওয়ানের কনভয়ে ঢুকে আত্মঘাতী হামলা চালাল? স্থানীয় মসজিদে নমাজ পড়ার সময় সবার আগে দেখা যেত তাকে। তৌসিফ নামে আদিলের এক বন্ধুর দাদা মঞ্জুর আহমেদ দার ছিল জঙ্গি। ২০১৬ সালে সেনা অভিযানে তার মৃত্যু হয়। আর ওই বছরই মার্চ মাসে তৌসিফ এবং ওয়াসিম নামে আরও এক বন্ধুর সঙ্গেই নিখোঁজ হয়ে যায় আদিল। এদিন হামলার পর আদিলের যে ভিডিয়ো সামনে এসেছে, তাতে সে বলেছে, গত এক বছর সে জৈশ-এ-মহম্মদ জঙ্গি হিসেবে কাটিয়েছে। সহ কাশ্মীরিদের সে বলছে, “এই ভিডিয়ো যখন তোমাদের কাছে পৌঁছবে তখন আমি জন্নতে থাকব।” উত্তর কাশ্মীরের বার্তাবাহক হিসেবে সে বলে,“এবার কাশ্মীরের বাকি অংশ এবং জম্মুর সময় এসেছে ভারত বিরোধী সংগ্রামে ঝাঁপিয়ে পড়ার।” এখানে না থেমে বিভিন্ন সময়ে জৈশের চালানো একাধিক হামলার কথাও সে তুলে ধরেছে ওই ভিডিয়োতে।